എല്ലാ തരത്തിലുള്ള ചിന്തകളെയും പഠനവിധേയമാക്കണം, വിദ്യാര്ഥികളില് നവീന ആശയങ്ങള് ഉണ്ടാകുന്നതിന് അത് സഹായിക്കും ഗവര്ണര് തിരുവനന്തപുരം: എല്ലാ തരത്തിലുള്ള ചിന്തകളെയും പഠനവിധേയമാക്കാന് വിദ്യാര്ഥികള്ക്ക് അവസരമുണ്ടാകണം. എങ്കിലേ അവരുടെ ചിന്താശേഷി വികസിക്കുകയും അവര് നവീനമായ ആശയങ്ങളിലേക്ക് എത്തുകയും ചെയ്യുകയുള്ളൂ. കണ്ണൂര് സര്വകലാശാലാ സിലബസില് ഹിന്ദുത്വത്തെക്കുറിച്ചുള്ള പാഠഭാഗം ഉള്പ്പെടുത്തിയതുമായി ബന്ധപ്പെട്ട വിവാദത്തില് പ്രതികരിച്ച് ചാന്സലര് കൂടിയായ ഗവര്ണര് ആരിഫ് മുഹമ്മദ് ഖാന്. വ്യത്യസ്തമായ കാഴ്ചപ്പാടുകളെ പഠിക്കാന് തയ്യാറാകാത്തവര് ആണ് അസഹിഷ്ണുത പ്രകടിപ്പിക്കുന്നത്. നവീന ആശയങ്ങളുള്ളവര്ക്കേ ലോകത്തിന്റെ പുരോഗതിയില് സംഭാവനകള് നല്കാനാകൂ. ഇത് അംഗീകരിക്കപ്പെട്ട ഒരു വസ്തുതയാണ്. ഏത് ആശയവും പഠനവിധേമാക്കിയാല് മാത്രമേ കൂടുതല് സൃഷ്ടിപരമായ ചിന്തകള് ഉണ്ടാകൂ. കാര്യങ്ങള് പഠിച്ചതിനുശേഷം എന്തെങ്കിലും തരത്തിലുള്ള വിയോജിപ്പുകള് ഉണ്ടെങ്കില് അത് പ്രകടിപ്പിക്കുന്നതാണ് ശരിയായ രീതിയെന്നും അദ്ദേഹം പറഞ്ഞു. കണ്ണൂര് സര്വകലാശാലയിലെ എം.എ. ഗവേണന്സ് ആന്ഡ് പൊളിറ്റിക്സ് പാഠ്യപദ്ധതിയില് ഹിന്ദുത്വത്തെക്കുറിച്ചുള്ള ഭാഗത്ത് ഗോള്വാള്ക്കര് അടക്കമുള്ളവരുടെ പുസ്തകങ്ങള് ഉള്പ്പെടുത്തിയതാണ് വിവാദത്തിന് കാരണമായത്.സര്വകലാശാലാ പാഠ്യപദ്ധതി കാവിവത്കരിക്കാന് സംസ്ഥാന സര്ക്കാര് കൂട്ടുനില്ക്കുകയാണെന്നാണ് പ്രതിപക്ഷം അടക്കമുള്ളവര് ആരോപിക്കുന്നത്.ഇതേക്കുറിച്ച് പഠിച്ച് മാറ്റം നിര്ദേശിക്കാന് രണ്ടംഗ വിദഗ്ധസമിതിയെ നിയോഗിച്ചതായി വൈസ് ചാന്സലര് ഡോ. ഗോപിനാഥ് രവീന്ദ്രന് അറിയിച്ചു.